Боевöй тышъясса ветеранъяслы, а сiдзжö пöгибнитöм либö кувсьöм ветеранъяслöн семьяö пырысьяслы лоö позянлун босьтны оланiн стрöитöм либö ньöбöм вылö социальнöй сьöм отсöг

«Оланiн стрöитöм либö ньöбöм вылö социальнöй сьöм мынтöм йылысь» Коми Республикаса Оланпасö вежсьöмъяссö, кутшöмъясöс вöзйис республикаса Юралысь, кутасны видлавны кöч тöлысь 21 лунö Коми Республикаса Каналан Сöветлöн арся сессияса медводдза заседание вылын.

Оланпас балаöн вöзйöны пыртны гражданалöн категория лыддьöгö, кодъяслöн эм право босьтны социальнöй сьöм отсöг Коми Республикаса лунвыв районъясö овмöдчöмкöд йитöдын, боевöй тышъясса ветеранъясöс да боевöй тышъясса пöгибнитöм (кувсьöм) ветеранъяслöн семьяö пырысьясöс.

«Ми кутам лача, мый пыртöм вежсьöмъяс отсöгöн колана ногöн лоö донъялöма боевöй тышъясса ветеранъясöс – найöс, кодъяс дорйисны Айму», – висьталiс Коми Республикаса Юралысь Вячеслав Гайзер оланпас бала йылысь сёрнитiгöн.

Сiйö сiдзжö пасйис, мый Госсöветса депутатъяс кö ошкасны оланпас баласö, вежсьöмъясыс лоасны и социальнöй сьöм босьтöм вылö гражданаöс учётö сувтöдан регламентын. Татчö пырöны документъяс, кутшöмъясöс сетö гражданин учётö сувтöм могысь.

«Öнi канму органъяс оз кутны корны йöзсянь документъяс да юöр, кутшöмъяс эмöсь нин тайö органъясын, либö мукöд министерствосянь да ведомствосянь. Тайö тöдчымöн чинтас чиновникъяс дорö «ветлöмъяссö». Тайö вежсьöмъясыс отсаласны ылi сиктса олысьяслы, кодъяслöн абу позянлуныс быд лун ветлыны справкаясла райцентръясö. Чайта, тайö уджысь бурторйыс öдйö тыдовтчас», – пасйис В.Гайзер.

\*\*\*Граждана категория, кодъяслöн эм право оланiн условиеяс бурмöдöм вылö да Коми Республика мутасö пырысь Ылi Войвыв районъясысь да накöд öткодялöм местаясысь Коми Республикаса лунвыв районъясö овны вуджöм вылö босьтны государствосянь татшöм отсöг, индöма «Оланiн стрöитöм либö ньöбöм вылö социальнöй сьöм мынтöм йылысь» Коми Республикаса 2005 во косму тöлысь 5 лунся 30-РЗ №-а Оланпаслöн 1 статьяöн.